Il-Kummissjoni għaliex qed tipproponi Regolament ġdid dwar ir-Roaming? Bis-saħħa tar-Regolament dwar ir-Roaming, it-tariffi tar-roaming intemmu fil-15 ta' Ġunju 2017. L-Ewropej li jivvjaġġaw fi ħdan l-UE jħallsu biss prezzijiet domestiċi għal telefonati, għal SMS u għal data. Ir-Regolament attwali se jkun fis-seħħ sat-30 ta' Ġunju 2022. F'Novembru 2019, il-Kummissjoni ppubblikat l-ewwel rieżami sħiħ tas-suq tar-roaming, li juri li l-vjaġġaturi fl-UE kollha bbenefikaw b'mod sinifikanti mit-tmiem tat-tariffi tar-roaming u li, għalhekk, dawk il-benefiċċji għandhom jibqgħu disponibbli kif inhuma. Jekk ir-regolament ma jiġix estiż, il-kundizzjonijiet tas-suq tat-telekomunikazzjoni mobbli ma jkunux jistgħu jkomplu jiżguraw servizzi ta' “roaming daqslikieku f'pajjiżek” għan-negozji u għall-klijenti kollha waqt l-ivvjaġġar fl-UE. Għalhekk, huwa importanti li r-regoli jiġu estiżi. Bħala parti mir-rieżami tagħha, il-Kummissjoni wettqet ukoll konsultazzjoni pubblika, minn Ġunju sa Settembru 2020, biex tiġbor il-fehmiet dwar is-servizzi tar-roaming bl-imnut u bl-ingrossa u dwar l-impatt tal-estensjoni u r-rieżami ta' dawn ir-regoli. Fl-24 ta' Frar 2021, il-Kummissjoni pproponiet Regolament ġdid dwar ir-Roaming li għandu l-għan li jestendi r-regoli għal 10 snin u jtejjeb il-benefiċċji tiegħu għaċ-ċittadini. Min se jibbenefika mir-Regolament il-ġdid dwar ir-Roaming? Mir-Regolament il-ġdid dwar ir-Roaming se jibbenefikaw kemm iċ-ċittadini, kif ukoll in-negozji u l-operaturi Ewropej. Jinkludi wkoll miżuri ġodda biex jiġu indirizzati oqsma ta' titjib li ġew identifikati matul ir-rieżami tar-Regolament attwali dwar ir-Roaming. Ir-regoli l-ġodda se jtejbu l-esperjenza tar-“roaming daqslikieku f'pajjiżek” taċ-ċittadini, li barra minn pajjiżhom għandhom igawdu mill-istess kwalità u veloċità tan-network mobbli bħalma jgawdu f'pajjiżhom. Il-klijenti se jkollhom ukoll informazzjoni aħjar dwar it-tariffi addizzjonali possibbli li jirriżultaw minn telefonati waqt ir-roaming lejn numri għal servizzi, bħal servizzi ta' assistenza tal-klijenti. Dan se jnaqqas ir-riskju ta' spejjeż u kontijiet għoljin mhux mistennija. Barra minn hekk, ir-regoli proposti se jżidu l-għarfien dwar mezzi alternattivi ta' aċċess għas-servizzi ta' emerġenza li huma disponibbli fil-pajjiż miżjur. Dan jimminimizza r-riskju għall-utenti finali b'diżabbiltà li nkella ma jkunux jistgħu jaċċessaw is-servizzi ta' emerġenza waqt ir-roaming. L-operaturi se jkomplu jipprovdu servizzi ta' “roaming daqslikieku f'pajjiżek” b'mod sostenibbli. Dan minħabba li r-regoli l-ġodda jinkludu rati massimi bl-ingrossa (jiġifieri l-prezzijiet massimi li l-operatur domestiku jħallas lill-operatur barra mill-pajjiż biex jipprovdi s-servizzi tar-roaming) orħos. Rati massimi bl-ingrossa jiżguraw irkupru tal-kost għall-operaturi fil-pajjiżi miżjura, u huwa probabbli ħafna li jistgħu jwasslu għal żieda fit-traffiku tar-roaming. L-intrapriżi se jibbenefikaw minn konnettività bla xkiel fis-Suq Uniku. Dan huwa partikolarment importanti għall-iżviluppaturi tal-applikazzjonijiet u għan-negozji ġodda speċjalizzati fl-applikazzjonijiet, għaliex ifisser li l-klijenti jistgħu jużaw l-applikazzjonijiet u s-servizzi innovattivi tagħhom b'mod kontinwu u mingħajr interruzzjonijiet fin-network meta jivvjaġġaw minn pajjiż għall-ieħor fl-UE. Se jkun hemm garanzija li l-klijenti se jkollhom l-istess veloċità tan-network waqt ir-roaming? Biex jipprovdu servizzi tar-roaming lill-klijenti tagħhom, l-operaturi jridu jużaw networks li jkunu disponibbli f'pajjiżi oħra tal-UE u li jkunu ġestiti minn operaturi oħra. Peress li d-disponibbiltà tan-networks fl-UE tvarja, mhux dejjem tkun disponibbli l-istess veloċità tan-network mobbli. Madankollu, ir-regoli l-ġodda għandhom l-għan li jiżguraw li meta jkunu disponibbli kwalità jew veloċitajiet simili fin-network miżjur, l-operatur domestiku ma għandux inaqqas il-kwalità tas-servizz tar-roaming b'mod deliberat. L-operaturi fil-pajjiż miżjur għandhom jippermettu aċċess raġonevoli għan-networks u t-teknoloġiji kollha disponibbli. Dan ifisser li jekk klijent ikollu konnettività 4G f'pajjiżu, ma għandux ikollu konnettività 3G waqt ir-roaming jekk il-4G ikun disponibbli fil-post li jkun qed iżur. Skont il-proposta l-ġdida dwar ir-roaming, l-operaturi għandhom jinfurmaw lill-klijenti tagħhom dwar il-kwalità tas-servizz li jistgħu jistennew li jkollhom waqt ir-roaming permezz ta' dikjarazzjoni f'dan ir-rigward fil-kuntratt tas-servizz. X'inhuma “servizzi b'valur miżjud” u l-klijenti għalfejn għandhom ikunu konxji dwarhom waqt ir-roaming? Il-komunikazzjonijiet lejn xi numri jiġu ċċarġjati b'mod speċifiku minħabba l-valur miżjud tas-servizz. Eżempji ta' dan jistgħu jkunu servizzi ta' assistenza tal-klijenti offruti minn kumpaniji tal-assigurazzjoni jew banek. Dawn jinkludu wkoll servizzi relatati mad-divertiment, bħal pereżempju telefonati lejn numri speċifiċi għal votazzjonijiet għal rebbieħa fi programmi televiżivi popolari. Fil-każ ta' telefonati domestiċi lejn numri li jipprovdu servizzi ta' valur miżjud, l-ispejjeż ivarjaw: jistgħu jkunu bla ħlas, jiswew inqas (numri bil-kost kondiviż), jew jiswew aktar minn telefonati regolari. Peress li, domestikament, huma soġġetti għal skemi ta' tariffi speċjali, waqt ir-roaming dawn it-telefonati tipikament jinvolvu tariffi addizzjonali li l-klijent jaf ma jkunx qed jistennihom. Pereżempju, telefonata li tkun bla ħlas f'pajjiżek tista' ma tkunx bla ħlas jew tista' tkun aktar għalja milli mistenni waqt ir-roaming. Ir-Regolament il-ġdid propost għandu l-għan li jipprovdi trasparenza lill-klijenti dwar servizzi b'valur miżjud u li jżid l-għarfien tagħhom dwar in-numri tat-telefown li jistgħu jintużaw għall-aċċess ta' servizzi b'valur miżjud. L-objettiv huwa li l-klijenti jingħataw għodod prattiċi biex jagħmlu għażliet infurmati dwar l-użu ta' numri għall-aċċess ta' servizzi b'valur miżjud waqt ir-roaming u biex jevitaw “ħasdiet bil-kont”. L-operaturi dan jistgħu jiżgurawh billi jinkludu informazzjoni dwar it-tipi ta' servizzi li jistgħu jkunu soġġetti għal tariffi ogħla waqt ir-roaming fil-kuntratti tagħhom mal-klijenti. Barra minn hekk, meta ċ-ċittadini jaslu f'pajjiż ieħor tal-UE, għandhom jirċievu SMS dwar tariffi miżjuda potenzjali għall-użu ta' dawn is-servizzi. L-SMS għandu jinkludi link għal paġna web dedikata li tipprovdi informazzjoni addizzjonali dwar it-tipi ta' servizzi u, jekk disponibbli, dwar in-numri tat-telefown rilevanti. Iċ-ċittadini kif se jkollhom aċċess effettiv għas-servizzi ta' emerġenza, b'mod partikolari permezz ta' mezzi alternattivi, meta jużaw ir-roaming? In-numru uniku Ewropew tal-emerġenza 112 jiżgura li kulħadd ikun jista' jagħmel telefonata lejn dak in-numru u jkollu aċċess effettiv għas-servizzi ta' emerġenza anki waqt ir-roaming. It-telefonati lejn in-numri ta' emerġenza u t-trażmissjoni tal-post fejn jinsab min ikun qed iċempel waqt ir-roaming għandhom ikunu bla xkiel u bla ħlas. Bl-istess mod, iċ-ċittadini li ma jkunux jistgħu jagħmlu telefonata lejn 112 għandhom ikunu jistgħu jaċċessaw is-servizzi ta' emerġenza bla ħlas permezz ta' mezzi alternattivi meta jkunu qed jużaw ir-roaming, bħal pereżempju permezz ta' applikazzjonijiet tal-ismartphone, SMS jew mezzi oħrajn. F'każijiet ta' użu transfruntier ta' dawn il-mezzi ta' aċċess, hemm lok għal titjib sabiex il-klijenti ma jġarrbux tariffi, b'mod partikolari f'dak li għandu x'jaqsam mat-trażmissjoni tal-post fejn jinsab min ikun qed iċempel lis-servizzi ta' emerġenza. Ir-Regolament il-ġdid dwar ir-roaming isaħħaħ l-aċċess għas-servizzi ta' emerġenza, permezz ta' telefonati u mezzi alternattivi ta' komunikazzjoni. Se jiżgura wkoll li t-trażmissjoni tal-post mnejn toriġina t-telefonata se tkun bla xkiel u mingħajr ħlas waqt l-użu tas-servizzi tar-roaming. Il-vjaġġaturi tal-UE għandhom ikunu konxji wkoll tal-mezzi disponibbli għall-aċċess tas-servizzi ta' emerġenza fl-Istat Membru miżjur. Għalhekk, ir-regolament il-ġdid se jiżgura li l-klijenti li jużaw ir-roaming jingħataw informazzjoni kemm dwar in-numru uniku Ewropew ta' emerġenza, 112, kif ukoll dwar mezzi alternattivi ta' aċċess mhux bil-vuċi għall-utenti finali b'diżabbiltà. Il-Kummissjoni għaliex qed tipproponi modifika tal-limiti massimi bl-ingrossa? Ir-regolamentazzjoni tal-limiti massimi bl-ingrossa, jiġifieri l-prezzijiet massimi li l-operaturi jitolbu bħala ħlas mingħand xulxin meta l-klijenti jużaw networks oħra waqt ir-roaming, hija element essenzjali għas-sostenibbiltà tar-“roaming daqslikieku f'pajjiżek” għall-operaturi u tibqa' meħtieġa abbażi tal-valutazzjoni tal-iżviluppi teknoloġiċi u kummerċjali attwali. Ir-rieżami tas-suq tar-roaming fl-UE wera li l-limiti massimi bl-ingrossa għandhom jitnaqqsu aktar. Il-Kummissjoni qed tipproponi tnaqqis gradwali tal-limiti massimi bl-ingrossa, bl-ewwel tnaqqis tal-limiti massimi bl-ingrossa mill-1 ta' Lulju 2022 u t-tieni tnaqqis mill-1 ta' Jannar 2025. Dawn il-limiti jirriflettu l-kostijiet bl-ingrossa li qed jonqsu tal-operaturi biex jipprovdu s-servizzi tar-roaming, jipprovdu biżżejjed inċentivi għall-investiment u jimmassimizzaw is-sostenibbiltà għall-operaturi fl-UE. It-tnaqqis gradwali mistenni tal-limiti massimi bl-ingrossa mill-2022 'il quddiem: Mill-1/1/2022 sat-30/6/2022 meta jiskadi r-Regolament 531/2012 attwali dwar ir-Roaming Mill-1/7/2022 sal-31/12/2024 Mill-1/1/2025 Vuċi 0.032 €/min 0.022 €/min 0.019 €/min SMS 0.01 €/SMS 0.004 €/SMS 0.003 €/SMS Data 2.5 €/GB 2 €/GB 1.5 €/GB Ir-Regolament dwar ir-Roaming kif jiffaċilita l-innovazzjoni? Ir-Regolament il-ġdid dwar ir-Roaming propost se jiżgura li l-klijenti u n-negozji jkunu jistgħu jużaw is-servizzi mobbli bl-istess kwalità tas-servizz bħal f'pajjiżhom, u li l-operaturi jinfurmaw lill-klijenti tagħhom b'mod xieraq dwar il-kwalità li jistgħu jistennew barra minn pajjiżhom. Il-proposta tinkludi wkoll miżuri biex jiġi żgurat li l-operaturi jkollhom aċċess għall-ġenerazzjonijiet u t-teknoloġiji kollha tan-network meħtieġa f'pajjiżi oħra tal-UE biex liċ-ċittadini li jinsabu barra minn pajjiżhom jipprovdulhom l-istess servizzi li jipprovdulhom f'pajjiżhom. Għall-iżviluppaturi tal-applikazzjonijiet u għan-negozji ġodda speċjalizzati fl-applikazzjonijiet, dan ifisser li l-klijenti jistgħu jużaw l-applikazzjonijiet u s-servizzi innovattivi tagħhom b'mod kontinwu u mingħajr interruzzjonijiet fin-network meta jivvjaġġaw minn pajjiż għall-ieħor fl-UE. Dan huwa rilevanti b'mod partikolari għall-applikazzjonijiet li joffru soluzzjonijiet ta' mobbiltà, akkomodazzjoni, jew servizzi oħra relatati mat-turiżmu, kif ukoll għal dawk l-applikazzjonijiet kollha li jistgħu jkunu partikolarment utli waqt l-ivvjaġġar. L-Ewropa qed tinvesti f'kapaċitajiet strateġiċi biex tiżviluppa u tuża soluzzjonijiet diġitali innovattivi, bħal f'networks estensivi tal-5G (u fil-futur, tas-6G). Il-kwalità tas-servizz x'aktarx li ssir element dejjem aktar importanti tal-offerta tas-servizz mobbli. Bis-servizzi 5G, se jsir dejjem aktar importanti għall-klijenti li jivvjaġġaw barra minn pajjiżhom li jkunu jafu jekk jistgħux jiġu affettwati minn limitazzjonijiet fil-kwalità tan-network disponibbli meta jużaw ċerti applikazzjonijiet u servizzi. Ir-regoli l-ġodda dwar ir-roaming għandhom l-għan li jindirizzaw l-innovazzjoni u l-iżviluppi tan-negozju, biex jiżguraw l-aktar użu wiesa' tas-servizzi innovattivi u jimminimizzaw ir-riskju li ċ-ċittadini ma jkunux jistgħu jużaw ċerti applikazzjonijiet li jeħtieġu l-aktar teknoloġija reċenti tan-network, bħall-5G, meta jivvjaġġaw minn pajjiż għall-ieħor. Stqarrija għall-istampa: Il-Kummissjoni tipproponi Regolament ġdid biex tiżgura li l-vjaġġaturi tal-UE jkomplu jibbenefikaw minn roaming bla ħlas Regolament ġdid propost dwar ir-roaming Informazzjoni dwar ir-Roaming fl-UE Fuljett dwar ir-Roaming Mistoqsijiet u Tweġibiet |Roaming Rapporti u Studji dwar ir-Roaming